জয়েন্টের ফলপ্রকাশ নিয়ে কাটল জটিলতা

কলকাতা: জয়েন্ট এন্ট্রান্সের ফল (Joint Entrance Result) নিয়ে কাটল জটিলতা। রাজ্যের জয়েন্ট এন্ট্রাস নিয়ে কলকাতা হাইকোর্টের (Calcutta High Court) সিঙ্গেল বেঞ্চের রায়ের উপর স্থগিতাদেশ দিল সুপ্রিম কোর্ট (Supreme Court)। শুক্রবার বিচারপতি বিআর গাভাইয়ের ডিভিশন বেঞ্চ এই স্থগিতাদেশ দিয়েছে। যার ফলে রাজ্যের জয়েন্টের ফলপ্রকাশে আইনি বাধা কেটেছে বলে মনে করছেন আইনজীবীদের একাংশ।

কথা ছিল ৭ আগস্ট ফলপ্রকাশের। তবে ওসিবি শংসাপত্র সংক্রান্ত আইনি জটিলতার কারণে জয়েন্টের ফলপ্রকাশ স্থগিত হয়ে গিয়েছিল। কলকাতা হাইকোর্টের বিচারপতি কৌশিক চন্দ জানান, ২০১০ সালে আগের শংসাপত্রকে মান্যতা দিতে হবে। তৈরি হবে নতুন মেধাতালিকা। এই নির্দেশকে চ্যালেঞ্জ করে সুপ্রিম কোর্টে যায় রাজ্য। এদিন সিঙ্গেল বেঞ্চের রায়ের উপর স্থগিতাদেশ দিয়েছে সুপ্রিম কোর্ট।

আরও পড়ুন: বঙ্গ বিজেপির নেতা-কর্মীদের সঙ্গে সাক্ষাতের অপেক্ষায় নরেন্দ্র মোদি

শুধু জয়েন্ট নয়, সুপ্রিম কোর্টের নির্দেশে সাধারণ ডিগ্রি কোর্সে ভর্তির জটিলতাও দূর হয়েছে বলে মনে করছেন একাধিক আইনজীবী। রাজ্যের ৪৬০টি কলেজ ও ১৭টি বিশ্ববিদ্যালয়ে সাধারণ ডিগ্রি কোর্সে মোট ৯,৪৮,৭৩৭টি আসন রয়েছে। সেখানে ইতিমধ্যেই বিপুল সংখ্যক আবেদন জমা পড়েছে। পাশাপাশি প্রেসিডেন্সি বিশ্ববিদ্যালয়ের প্রবেশিকা পরীক্ষা নিয়েছে জয়েন্ট এন্ট্রান্স বোর্ড। জানা গিয়েছে, আইনি জটিলতা কেটে যাওয়ায় শুক্রবারই জয়েন্টের ফলাফল এবং কলেজ-বিশ্ববিদ্যালয়ের মেধাতালিকা প্রকাশিত হতে পারে।

প্রসঙ্গত, গত ২৭ এপ্রিল জয়েন্ট এন্ট্রান্স পরীক্ষা অনুষ্ঠিত হয়েছিল। কিন্তু এখনও ফলাফল প্রকাশ না হওয়ায় ভবিষ্যৎ নিয়ে দুশ্চিন্তায় ভুগছে বহু পড়ুয়া।